हिसार। पिछले वीरवार को रेलवे स्टेशन पर रात को साढ़े दस बजे हुआ गोलीकांड आपसी रंजिश का नतीजा था। इस गोलीकांड में कंवारी का अजय मारा गया था जबकि एक अन्य गांव उमरा निवासी दीपक गोली लगने से घायल हो गया। सीआईए टीम ने अजय की हत्या के आरोप में दीपक को गिरफ्तार कर लिया है। अजय हत्याकांड मामले में छह अज्ञात के खिलाफ हत्या व आर्म्स एक्ट का केस दर्ज है, वहीं दीपक की तरफ से भी दूसरे पक्ष के पांच-छह लोगों के खिलाफ इरादतन कत्ल का केस दर्ज करवाया गया है। केस में सीआईए को दो नामजद तोशाम निवासी सोनू व उमरा के संजय फौजी के अलावा अन्य आरोपियों की तलाश है। वारदात में प्रयोग हथियारों की बरामदगी के लिए पुलिस आज आरोपी को कोर्ट में पेश करके रिमांड मांगेगी।